google/wiki40b huggingface dataset:
לייב קוויטקו

תולדות חייו ופועלו

לייב קוויטקו נולד בעיירה אוֹלסְקוב שבפלך חֶרְסוֹן של האימפריה הרוסית (בתחום המושב היהודי; כיום באוקראינה) למשפחה של מורה עני. משום כך מורהו הראשון היה אביו, והוא לא התחנך במוסדות חינוך רשמיים. התייתם בגיל מאוד צעיר, וגדל אצל סבתו ובבית דודו, שהיה רב. בגיל עשר כבר יצא לעבוד לפרנסתו, ובשנות העשרה לחייו היה פועל ונווד בעיירות אוקראינה. היה צבע ועגלון, סבל ותופר, ולא התפנה ללימודים.
בעת מלחמת העולם הראשונה נתקע קוויטקו בעיר אומן, ודווקא שם נזדמנה לו אפשרות להשלים את לימודיו. לאחר נישואיו בשנת 1917, עבר לקייב, והחל לפרסם את שירתו ביידיש. הוא התפרסם תוך זמן קצר כמשורר משובח, וחבר לצעירי המשוררים פרץ מרקיש ודוד הופשטיין, שהוציאו מאסף לשירה בשם "דאס פרייע וואָרט" (המילה החופשית).
קוויטקו היה תומך נלהב של מהפכת אוקטובר והשתלב במהירות במִמסד הקומוניסטי-יידישיסטי. הוא היה מחנך במעון ילדים עזובים שהתרבו מאוד בעת המהפכה ומלחמת האזרחים. בשנת 1921 יצא לגרמניה, כפקיד בנציגות מסחר סובייטית, ושהה שם עד שנת 1925. באותה העת פרסם עם שני משוררי היידיש דער נסתר משה ליפשיץ מאסף אוונגרדי בשם "גייענדיק" (ברלין 1923). בשובו לאוקראינה ניהל את התיאטרון היהודי האמנותי בחארקוב, וערך עיתוני יידיש לילדים ולמבוגרים. בין השאר ערך את הירחון "די רויטע וועלט" ('העולם האדום') ואת השבועון לילדים "זיי גרייט" ('היה נכון').
קוויטקו לא התיישר לגמרי עם הקו הקומוניסטי הנוקשה, והרשה לעצמו לבקר את המשטר. הוא פוטר מהעיתונות ונשלח לעבוד במפעל לטרקטורים. כתיבתו למבוגרים נחסמה, אך הוא המשיך לפרסם את יצירתו לילדים. בוועידת סופרי הילדים הסובייטים שנערכה בחארקוב בשנת 1933 זכה קוויטקו להכרה נרחבת ולכיבודים רבים. התנגדות השלטונות לפרסום יצירתו נתמעטה, יצירותיו תורגמו מיידיש לרוסית וללשונות נוספות של ברית המועצות. שיריו הולחנו, בין השאר על ידי המלחין פרוקופייב, ונפוצו ברוסית בעיקר, במיליוני עותקים.
בשנת 1939 זכה קוויטקו בעיטור "הדגל האדום" הסובייטי על יצירתו לילדים. הוא ערך כמה מסעות, הצטרף גם למסעות מחקר וזכה אפילו להשתתף במשלחת מחקר גאוגרפית אל התחום הארקטי הרוסי. בשל פרסומו וחשיבותו במימסד היהודי-סובייטי היה בין ראשי הוועד היהודי האנטי-פשיסטי בשנות מלחמת העולם השנייה.
עם תום המלחמה עוד גדל פרסומו, והוא נבחר למזכיר אגודת הסופרים היהודים, משרה שהיה בה כוח רב, השפעה, ואפשרויות נרחבות לפרסום וסיוע. הוא עוד הספיק לקבץ ולערוך כמה קובצי עדויות של יהודים מימי המלחמה, הכיבוש הגרמני וההשמדה. כל אלה לא עזרו לו, ובשנת 1949 הוא נאסר ונעצר עם סופרים יהודים רבים. הוא הועבר ממחנה מעצר למחנה מעצר, עונה, טולטל והורעב. ב-12 באוגוסט 1952 הוא הוצא להורג עם יתר הרוגי המלכות בברית המועצות.
שמו של לייב קויטקו טוהר באמצע שנות החמישים, ויצירותיו לילדים ולמבוגרים נדפסו שוב ביידיש, ברוסית, ובלשונות נוספות. והוא נחשב היום כאחד מיוצרי ספרות הילדים הגדולים הן ביידיש הן ברוסית. הוא פרסם למעלה משבעים כרכים של שירה, שירה לילדים, סיפורת וממוארים. לעברית תורגמו כמה משיריו, בין השאר על ידי נתן יונתן, אוריאל אופק וגרשון חנוביץ, וספרון שירים אחד בלבד.
בוניפקיוס התשיעי

ביוגרפיה

פיירו טומצ'לי נולד בנאפולי. 
באוקטובר 1389 מת ברומא אורבנוס השישי, האפיפיור שקדם לו, כתוצאה מנפילה (יש אומרים כתוצאה מהרעלה), ובמקומו נבחר לאפיפיור בוניפקיוס התשיעי. שלט האצולה שלו היה בדוגמת לוח שחמט.
בשנת 1391 הקים באיזיט הראשון מבצר סמוך לקונסטנטינופול בצד האסייתי של מצר בוספורוס, שכונה אנאדולו היסארי. באותה שנה הוא שם מצור על בירת האימפריה הביזנטית, קונסטנטינופול, והאפיפיור בוניפקיוס התשיעי קרא למסע צלב נגדו. לקריאה נענו זיגמונד, קיסר האימפריה הרומית הקדושה, מספר דוכסים צרפתיים, הרפובליקה של ונציה, הרפובליקה של ג'נובה ומסדר אבירי רודוס; סך הכל כ־100,000 איש. הצבא הצלבני שם מצור על ניקופול בשנת 1396, והכריח את באיזיט לצאת לעזרת העיר. ב־25 בספטמבר לחמו הצבאות זה בזה. למרות שבאיזיט סבל אבדות כבדות מהצבא הצלבני, הצלבנים נטשו לבסוף את שדה הקרב. 
בוניפקיוס התשיעי תמך בהקמתן של אוניברסיטת פרארה ואוניברסיטת פאביה.
כף נורת' (אדמת ויקטוריה)

היסטוריה

הצוק אינו הנקודה הצפונית ביותר באזור, אולם הוא בולט (בשל צדדיו החשופים משלג) ולכן הוא התגלה על ידי קפטן ג'יימס קלארק רוס בשנת 1841, אשר נתן לכף את שמה (כאשר במפותיו של קוק הכף היא הצפונית ביותר מערבית לכף הוקר, ובשל כך השם).

לקריאה נוספת

•  Edmund Stump, The Ross Orogen of the Transantarctic Mountains, P 74
רדיו רבל

עלילת הסרט

לטארה, תלמידת תיכון ביישנית קיצונית, יש סוד כמוס: היא "רדיו רבל" - שדרנית רדיו פודקאסט אלמונית שמשדרת מחדרה ומחוללת מהפכה בבית הספר שלה, וזוכה באהבתו של אביר חלומותיה, שיוצא עם מלכת הכיתה.
הארי נייקוויסט

קורות חייו

נולד בוורמלנד שוודיה, ללארס נייקוויסט (1847) וקטרינה אריקסדוטר (1857). היגר לארצות הברית ב-1907. למד לתואר ראשון ושני בהנדסת חשמל באוניברסיטת צפון דקוטה. קיבל תואר דוקטור בפיזיקה מאוניברסיטת ייל בשנת 1917. עבד במחלקת המחקר של AT&T עד שנת 1934 והמשיך כשזו הפכה למעבדות בל, עד פרישתו בשנת 1954. 
זכה במדליית הכבוד מטעם איגוד מהנדסי החשמל והאלקטרוניקה (IEEE) בזכות "תרומות יסודיות להבנה כמותית של רעש תרמי, שידור מידע, ומשוב שלילי". באוקטובר 1960 קיבל מדליה מטעם מכון פרנקלין עבור "ניתוחיו התאורטיים והמצאותיו הפרקטיות בתחום מערכות תקשורת ב-40 השנים האחרונות, ביניהם, עבודתו המקורית בתאוריות שידור טלגרף, רעש תרמי במולכים חשמליים, ובהיסטוריה של מערכות משוב". בשנת 1960 קיבל את מדליית ה-IEEE וב-1969 קיבל מדליה מטעם האקדמיה הלאומית להנדסה.
לאחר פרישתו התגורר בפאר שבטקסס ונפטר ב-4 באפריל 1976.

תרומותיו למדע

כמהנדס במעבדות בל, ניקוויסט תרם רבות בנושא רעש תרמי (הקרוי רעש ג'ונסון-ניקוויסט), יציבותם של מגברי משוב, טלגרפיה, פקס, טלוויזיה ובעיות תקשורת אחרות. פיתח יחד עם הרברט איווס את מכשיר הפקס הראשון של AT&T שיצא לציבור ב-1924. ב-1932 פרסם מאמר קלאסי על יציבותם של מגברי משוב. קריטריון היציבות של ניקוויסט מופיע עד היום בכל ספר לימוד על תאוריית איזון משוב. 
עבודתו התאורטית המוקדמת על קביעת רוחב פס מינימלי לשידור אינפורמציה הניחה את היסודות לפיתוחים המאוחרים יותר של קלוד שאנון ולתורת האינפורמציה.
ב-1927 קבע כי מספר הפעימות שניתן לשדר בטלגרף ביחידת זמן מוגבל לפעמיים רוחב הפס. ניקוויסט פרסם את תוצאותיו במאמר "Certain topics in Telegraph Transmission Theory" בשנת 1928. החוק הוא אנלוגי לקריטריון ניקוויסט-שאנון בתורת הדגימה.
No Voy a Llorar

רקע וכתיבה

השיר נכתב על ידי נאטי נטשה, גבי מיוזיק וחוסה "יונל" טורס. צאתו המקורית של השיר הייתה ב-15 בפברואר 2019. כמו כן, מילותיו של השיר מדברות על פרידה במערכת יחסים, בו נטשה אומרת כי היא תוכל להתמודד עמה.
כמו כן, עלה השיר לרשת הזרמת המדיה ספוטיפיי, בסמוך לצאת האלבום.

וידאו קליפ

הווידאו קליפ הנלווה שצולם לשיר הועלה לערוץ היוטיוב של נאטי נטשה ב-31 במאי 2019. בתחילת הקליפ, ניתן לראות את נטשה מנסה לחייג לבן הזוג שלה. הוא לא עונה לה והיא מגלה שהוא ככל הנראה עוזב אותה. לאחר מכן, היא זורקת את הטלפון החכם שלה לתוך אגרטל מלא במים, תוך שהיא עוזבת את הבית שלהם.
לפני צאתו של הקליפ, פרסמה נטשה ברשתות החברתיות הצצות וטיזרים מתוכו. נכון לאוקטובר 2019, מונה הצפיות של הקליפ עומד על כ-45 מיליון צפיות.
אנדי פאדיקומב

ראשית חייו והשכלתו

פאדיקומב נולד בלונדון, אנגליה, אך גדל בעיר בריסטול. הוא למד בבית הספר התיכון Wellsway בעיר קינשאם, ולמד לתואר במדעי הספורט באוניברסיטת דה מונטפור. פאדיקומב גם התמחה באקדמיה לאמנות הקרקס.

בודהיזם

בשנת 1994 פאדיקומב ויתר על לימודי הספורט ובמקום זאת החליט לצאת למסע באסיה כדי לתרגל מדיטציה בתור נזיר בודהיסטי. החלטתו לצאת למסע הייתה כחלק מניסיונו להתמודד עם הטראומה שחווה בעקבות תאונת דרכים שבה נפגעו ומתו כמה מחבריו, בנוסף למות אחותו כמה חודשים קודם לכן.
במסעו אחר המדיטציה טייל אנדי בהודו, נפאל, בורמה, תאילנד, אוסטרליה ורוסיה; בשיא המסע הגיע אנדי למנזר טיבטי בהודו שבהרי ההימלאיה. לאחר מכן שהה בסקוטלנד כשנה, ולאחר כן שב לרוסיה ולימד מדיטציה בעיר מוסקבה במשך ארבע שנים, שם סיים את התחייבויותיו כנזיר.
בשנת 2004 שב ללונדון והמשיך את לימודי אומנות הקרקס, כאשר במקביל עסק בהקמה ובבנייה של מרכז תרגול מדיטציה פרטי, וסיפר שהחזון שלו היה "לגרום לכך שמדיטציית מיינדפולנס תהיינה נגישה לכל וכדי שכולם יוכלו להפיק את היתרונות הרבים שבה".

ייעוץ בתחום המדיטציה

פאדיקומב הקים מרכז פרטי לתרגול מדיטציה בשנת 2006; הוא העביר את ארבע השנים הבאות בתור יועץ למדיטציית קשיבות תוך שהוא מאמץ את השפה ואת השיטות שלמד במסעו למזרח. בתקופה זו פגש את שותפו העסקי והמייסד הנוסף של שירות Headspace - ריצ'רד פירסון. פאדיקומב זקף הרבה מההצלחה של שירות Headspace לזכותו ומעורבתו של ריצ'רד.
בשנת 2010 עלה שירות Headspace לאוויר, מלווה באירוע השקה שנערך בלונדון. קטעי המדיטציה הראשונים שהקליט פאדיקומב עלו ראשית לאתר האינטרנט, ורק לאחר מכן, בינואר 2012 עלתה האפליקציה לאוויר. המשימה של אנדי פודימקוב וריצ'רד פירסון הייתה להחדיר את המדיטציה למודעות הציבור, להפוך אותה לנגישה יותר מאי פעם ולהפוך אותה להיות רלוונטית ומותאמת לעולם המודרני כאשר הם חותרים לכמה שיותר הנעה ליצירתיות בחוויית המשתמש של האפליקציה.

הופעה ב-TED Talk

בנובמבר 2012, העביר פאדיקומב הרצאה ב-TED Talk תחת הכותרת 'All It Takes Is 10 Mindful Minutes' (כל מה שנדרש הן 10 דקות של מיינדפולנס).
בהרצאה סיפר אנדי על היתרונות והחוזקות של תרגול מדיטציית מיינדפולנס במשך כל יום. נכון להיום הסרטון הגיע ל-7 מיליון צפיות והיה אחד מן הסרטונים הראשונים של TED Talks שקודם בפלטפורמת Netflix.

חיים אישיים

פאדיקומב מתגורר עם אשתו ושני בניו בלוס אנג'לס שבקליפורניה. בשנת 2013 הודיע אנדי שהוא לוקה בסרטן האשכים וכעת נמצא בסדרת טיפולים.
בכתבה שפורסמה בעיתון הגרדיאן סיפר אנדי כיצד עזרה לו מדיטציית המיינפולנס להתמודד עם התסמינים הפיזיים, הרגשיים והמנטאליים שנבעו מהמחלה ומהטיפול בה.
המכון האיראני למחקרי תעופה וחלל

המכון האיראני למחקרי תעופה וחלל הוא גוף מחקר ופיתוח באיראן המבצע מחקרי יסוד בתחום האווירונאוטיקה והחלל, התומכים במיזמי חלל של איראן. בנוסף, מופקד גוף זה על תכנון רקטות מחקר מסוגים שונים, המשוגרות אל מרומי האטמוספירה. ברקטות אחדות שוגרו בעלי חיים מסוגים שונים. המכון פועל תחת פיקוחו של משרד המדע והטכנולוגיה של איראן.
המכון מקיים כנסים מדעיים באיראן העוסקים בתחום החלל ונציגיו משתתפים בפורומי חלל בינלאומיים שונים, ובהם הפדרציה הבינלאומית לאסטרונאוטיקה.
חואן קרלוס נבארו

ברצלונה (1997 - 2007)

נבארו החל את הקריירה בברצלונה, ואת הופעת הבכורה בליגה הספרדית ערך ב-נובמבר 1997, בגיל 17. הוא הוזמן לשחק בנייקי הופ סאמיט, משחק אולסטאר לצעירים (הממומן על ידי נייקי) בו בדרך כלל צופים מגלי כשרונות מקבוצות ברחבי העולם, אך החליט להישאר באירופה ולשחק עבור קבוצתו. מאותה סיבה גם החמיץ נבארו את זכיית הנבחרת הספרדית בטורניר AST במנהיים ב-1998.
ב-2003, עם רכישתם של דיאן בודירוגה וגרגור פוצ'קה, זכו נבארו וברצלונה בכל המפעלים בהם השתתפו באותה עונה: אליפות הליגה הספרדית, גביע המלך וביורוליג (זכייתו הראשונה של המועדון בטורניר). 
נבארו זכה, יחד עם ברצלונה, בעוד 7 אליפויות (1999, 2001, 2004, 2009, 2010, 2012 ו-2014) ו-5 גביעים (2001, 2003, 2007, 2010 ו- 2011), בנוסף לזכייה בגביע קוראץ' ב-1999 ובסופרקאפ הספרדי ב-2007. ב-2006 נבחר נבארו ל-MVP של הליגה הספרדית.

ממפיס גריזליס (2007 - 2008)

בעונת 2001, בה שיחק לצד שחקנים כמו פאו גאסול, אלכסנדר ג'ורג'ביץ' ושארונאס יאסיקביצ'יוס בברצלונה השתפר נבארו רבות והוא סומן כמועמד להיבחר בסיבוב הראשון של הדראפט, אך בעונת 2001–2002 בעקבות פציעות רבות הייתה עונתו של נבארו בינונית. למרות זאת וושינגטון ויזארדס בחרה בנבארו במקום ב-40 של דראפט 2002, ונבארו מצידו החליט להישאר בברצלונה. בתחילת אוגוסט 2007 העבירו הוויזארדס את נבארו לממפיס גריזליס בתמורה לבחירת דראפט עתידית, ונבארו זכה להתאחד מחדש עם בן ארצו, פאו גאסול. 
בעונתו הראשונה ב-NBA, למרות ספקות לגבי יכולתו לשחק ברמות אלו, הוכיח נבארו את כישוריו והפגין יכולת טובה, ועמד על 36.1% בזריקות משלוש. ב-2007–2008 נבחר נבארו לחמישייה השנייה של הרוקי'ס, ועמד באותה עונה על ממוצע של 10.9 נק' למשחק.

ברצלונה (2008 - 2018)

ביוני 2008 חזר נבארו לקבוצת נעוריו, כשחתם על חוזה בברצלונה ל-5 שנים בשווי 12.5 מיליון אירו.
ב-24 בנובמבר 2011 קלע נבארו 14 נקודות נגד אולימפיה ליובליאנה ועבר את מרכוס בראון בראש רשימת קלעי כל הזמנים ביורוליג עם 2,716 נקודות.
ב-17 באוגוסט 2018 פרש נבארו ממשחק פעיל בגיל 38, והצטרף להנהלת ברצלונה.

בנבחרת ספרד

בקיץ 1998 זכה נבארו עם נבחרת הנוער של ספרד באליפות אירופה עד גיל 18, יחד עם פאו גאסול וראול לופס, בסגל שזכה לכינוי "דור הזהב" של ספרד, וניצח אף את נבחרת הנוער של ארצות הברית באליפות העולם עד גיל 19 ב-1999. נבארו נבחר ל-MVP של משחק הגמר ולחמישיית הטורניר.
נבארו שיחק עם נבחרת ספרד בטורניר הכדורסל של אולימפיאדת סידני 2000 ובאליפות אירופה 2001, שם הצטיין בשורות הספרדים כשניצח שני משחקים עם סל בשנייה האחרונה, וקלע 27 נק' במשחק על המקום השלישי מול נבחרת גרמניה. נבארו גם היה שותף לזכיית נבחרתו במדליית הכסף באליפות אירופה 2003 בשוודיה.
באולימפיאדת אתונה ב-2004 נבארו היה בינוני (אף על פי שקלע 18 נק' בהפסד לנבחרת ארצות הברית ולא הצליח להוביל את הנבחרת הספרדית, שסיימה רק במקום ה-7. באליפות אירופה ב-2005, בעקבות חסרונו של פאו גאסול, היה נבארו איש המפתח של הנבחרת הספרדית, שהגיעה למקום ה-4. נבארו קלע בטורניר 25.2 נק' למשחק, שני רק לדירק נוביצקי מגרמניה.
באוגוסט 2006 זכה נבארו עם ספרד במדליית הזהב באליפות העולם. בספטמבר 2007, נבארו הפצוע לא שיחק באליפות אירופה, בה ספרד הביתית הפסידה בגמר לנבחרת רוסיה של דייוויד בלאט. בבייג'ינג 2008 וכן בלונדון 2012 זכה נבארו עם הנבחרת הספרדית במדליית הכסף במשחקי הגמר מול הדרים טים.
נושה דרנדה

ביוגרפיה

דרנדה נולדה בברז'יצה, מגיל צעיר למדה בבית ספר למוזיקה וניגנה באקורדיון.
בתחילת הקריירה שלה היא הייתה חברה בשתי להקות, ואף הופיעה עמן ברחבי יוגוסלביה, גרמניה ושווייץ.
בשנת 2001 זכתה ב-EMA, קדם האירוויזיון הסלובני, זאת לאחר שהשתתפה בתחרות שנתיים קודם לכן, אך לא הצליחה לזכות.
באירוויזיון 2001 שרה את השיר "Energy" עמו הגיעה למקום ה-7. בשנה לאחר מכן נבחרה להגיש את תוצאות הניקוד של סלובניה באירוויזיון 2002.
ב-2002 גם הייתה שופטת בבחירת נציג אסטוניה באירוויזיון.
היא ביצעה קונצרט במועדון מעריצי אירוויזיון בקלן.
היא הופיעה בפסטיבל הבמה המוזהבת, שם זכתה בפרס מיוחד מטעם משרד התרבות הרומני.
בשנת 1995 נישאה לבן זוגה.
פרחי באך

פרחי באך היא שיטת טיפול ואבחון מתחום הרפואה האלטרנטיבית, המבוססת על תמיסות של מים עם ברנדי. במחקרים קליניים שנערכו לא נמצאו סימוכין ליעילות שיטה זו.

היסטוריה

השיטה פותחה על ידי ד"ר אדוארד באך (1886–1936), רופא והומאופת. בשנת 1906, בגיל 20, החל ללמוד רפואה בברמינגהם ולאחר מכן השלים את הכשרתו בלונדון תוך כדי עבודה בבית חולים ובקליניקה פרטית. בשנים 1913–1917 לאחר משבר בריאותי קשה הגיע לבית הספר לאימיונולוגיה ופיתח מספר חיסונים. בין השנים 1919 - 1927 עבד בבית הספר להומאופתיה בלונדון כבקטריופתולוג. בשנת 1930 עזב באך את לונדון והציע טיפול המבוסס על מים שעורבבו עם כמות אפסית של מים שנגעו בפרחים. בשנת 1933 הוציא באך את ספרו the twelve healers and the four helpers שמתמקד ב-16 התערובות הראשונות של מים וברנדי. בשנים שלאחר מכן הציע 22 תערובות דומות להשלמת הערכה של 38 הכנות פרחי באך, שאינן מכילות ולו מולקולה אחת של פרחים. בשנת 1934 עבר לכפר ברייטוול קום סוטוול, בבית המכונה ״הר ורנון״, שם מת כעבור שנתיים בגיל 50. לד"ר באך היו 3 עוזרים שלאחר מותו המשיכו לקיים הרצאות ולהפיץ את תורתו. כיום פועל במקום מרכז באך.

הפקת התמיסות האלכוהוליות

תמיסות באך מופקות מניצנים, פרחים, שיחים ועצים. התמיסות נוצרות מהשרייה של פרחים בקערה המכילה מי מעיין תחת השמש, או מהרתחת ענפים ועלים במים במשך חצי שעה. מי הבישול מסוננים, נמהלים בריכוז גבוה של אלכוהול ומדוללים שוב ושוב במים. התכשירים המוצעים למכירה אינם מכילים כמות משמעותית מבחינה פרמקולוגית של צמחים והם ככל הנראה לא מזיקים

תיאור השיטה

באך האמין שלמצב הנפשי תפקיד חשוב בשמירת הבריאות הפיזית של האדם, ובתהליך החלמתו. הוא סיווג 38 מצבים נפשיים שונים וייצר מספר תמיסות מים ואלכוהול בהתאמה. לטענתו הוא מצא דרך פשוטה, טהורה ובטוחה לרפא בני אדם תוך התחשבות במצבם הנפשי הייחודי.
באך טען שתמיסות באך מסוימות מובילות לריפוי עצמי בכך שהן מטהרות את האדם מגורמים רגשיים שליליים המשפיעים לרעה על בריאותו: הן עוזרות לסלק רגשות שליליים, ומשנות עמדות ותכונות אופי באופן שתורם לשלוות הנפש ולשמחת האדם. לטענתו, התמיסות עוזרות בהתמודדות עם מצבי לחץ, חרדה, פחד, דיכאון, כעס והימנעות, דאגות יתר, ערך עצמי נמוך, אשמה ובדידות.
לפי הרעיון העומד בבסיס השיטה, כל תמיסה מ-38 התמיסות שמצא באך (ניתן להפיק תמיסה דומה מכל דבר, אך באך מיפה 38 סוגי פרחים/תכונות בסיסיים) עובדת על תדר אנרגטי או תדר רגשי, הזהים לתדר שמהדהדת התכונה המיוצגת בפרח. כאשר תכונה מסוימת אינה מאוזנת ואנו סובלים ממנה, גם התדר יוצא מאיזון. לפי באך, כאשר שותים מים שבאו במגע עם ריכוזים נמוכים של הפרח המתאים לתכונה, מהדהד הפרח בתדר המאוזן, וכך, לאט לאט, מחזיר את התכונה לאיזון.

ביקורת

סקירות של נתוני מחקרים מבוקרים הגיעו כולן למסקנה כי לתכשיר האמור אין השפעה מעבר לאפקט הפלצבו.
מאט בומר

ביוגרפיה

מאט בומר נולד בספרינג, טקסס, לסיסי וג'ון בומר, לשעבר בחירת דראפט של הדאלאס קאבויס. הוא למד בתיכון קליין עם השחקן לי פייס. בנוסף שניהם השתתפו בתיאטרון ללא מטרות רווח. בשנת 2001 סיים בומר תואר ראשון באמנות באוניברסיטת קרנגי מלון.

קריירה

בספטמבר 2016 יצא סרט הפעולה "שבעת המופלאים" בה הוא מככב לצידם של דנזל וושינגטון, אית'ן הוק, כריס פראט והיילי בנט.
בשנת 2019 לוהק לעונתה השלישית של סדרת הפשע "החוטאת" של רשת USA, בתפקיד ג'יימי. העונה תעלה לשידור במהלך 2020.

חיים אישיים

בטקס זכויות האדם שנערך בפאלם ספרינגס, קליפורניה, ב-11 בפברואר 2012 יצא בומר מהארון כהומו והודה לבן זוגו, סיימון הולס ולשלושת ילדיהם. "תודה, סיימון, קיט, ווקר והנרי שלימדתם אותי מהי אהבה ללא תנאים. אתם ההצלחה הגדולה ביותר שלי".
הפארק הלאומי פירנאים

גאוגרפיה

הפארק ממוקם לאורך הגבול בין צרפת וספרד. הוא כולל בעיקר נוף הררי של הרי הפירנאים. מתקיימות בו מגוון פעילויות למטיילים, כגון טיולים רגליים, סקי, טיפוס הרים, ותצפית בחיות הבר.
הפארק נוסד ב-1967 כאתר מורשת טבעי, ללא מחסומים או גדרות, שבו בעלי החיים מסתובבים בחופשיות. בפארק גדלים כ-70 מיני בעלי חיים, והוא מוקדש לשימורם ולחקר עולם החי והצומח בו.
הצד מזרחי של הפארק מהווה חלק מאתר המורשת העולמית "פירנאים - מון פרדו" (Pyrénées – Mont Perdu), הממוקם בהרי הפירנאים סביב גבול צרפת וספרד, וכולל את מונטה פרדידו. האתר הוכרז ב-1997.
משלחת החקר הבריטית, אוסטרלית וניו זילנדית לאנטארקטיקה

משלחת החקר הבריטית, אוסטרלית וניו זילנדית לאנטארקטיקה (באנגלית: British Australian (and) New Zealand Antarctic Research Expedition (BANZARE)) הייתה משלחת חקר לאנטארקטיקה בשנים 1929 ו-1931, שכללה שני מסעות בשתי עונות קיץ דרומי עוקבות. היוזמה למשלחת הייתה של חבר העמים הבריטי, מתוך מניעים גאופוליטיים ולאו דווקא מדעיים, במימון של הממלכה המאוחדת, אוסטרליה וניו זילנד.
בראש המשלחת עמד סר דאגלס מוסון ותחתיו היו כמה מפקדי משנה (קפטן ק. נ. מקנזי, שהחליף את קפטן ג'ון קינג דייוויס לקיץ השני על סיפון דיסקברי, הספינה ששימשה לפנים את רוברט פלקון סקוט. המשלחת, שביצעה גם כמה טיסות קצרות במטוס קטן, מיפתה את קו החוף של אנטארקטיקה וגילתה את ארץ רוברטסון ואת ארץ הנסיכה אליזבת (שנכללו בהמשך בתביעות הטריטוריאליות של אוסטרליה באנטארקטיקה).
המסעות הוגדרו בראש ובראשונה כ"משלחת חקר רכושנית", ומוסון הכריז חגיגית על ריבונות בריטית על שטחי אנטארקטיקה בכל אחת מחמש הנחיתות שביצעה המשלחת - מתוך הבנה, שהטריטוריה תימסר בהמשך לאוסטרליה (כפי שקרה ב-1933). הכרזה כזאת הושמעה ב-5 בינואר 1931 בכף דניסון, האתר שמשלחת אוסטרלאסיה לאנטארקטיקה של מוסון השתלטה עליו בשנים 1913-1912. עותק כתוב ביד של ההכרזה הושאר באתר, סגור במיכל שנוצר מפחיות מזון ונקבר מתחת לגל אבנים. המכתב הוצא והושב בשנת 1977 בידי משלחת אוסטרלית לאנטארקטיקה, והוא מוצג באוסף מוסון במוזיאון הלאומי של אוסטרליה.
המשלחת הבריטית, אוסטרלית וניו זילנדית עסקה גם במחקר מדעי וסיפקה 13 כרכים של מאמרים על גאולוגיה, אוקיינוגרפיה, מטאורולוגיה, מגנטיות של כדור הארץ, זואולוגיה ובוטניקה, בין 1937 ל-1975. רוברט פאלה היה עוזר הזואולוג.
כראר

פיתוח

ב-23 אוגוסט 2010, יום לאחר הפעלת תחנת הכוח הגרעינית בבושהר, חשף בטלוויזיה נשיא, איראן מחמוד אחמדינז'אד, את הכטב"ם, כשבצדו חתומות המילים "BOMBER JET". הוא הוצג במסגרת טקס באוניברסיטת מאלכ אשתר שבטהראן. בטקס הנשיא תיאר:  "כטב"ם זה הוא מסר של כבוד, מורשת והגנה על האנושות, לפני שהוא הופך למסר של מוות לאיוב של האנושות".
ברשתות הטלוויזיה האיראניות טענו שהכראר מגיע לטווח של 1,000 ק"מ ויכול לשאת רש"ק של 227 ק"ג או 2 פצצות מנהגות של 115 ק"ג. כמו כן, יכול לשאת 4 פצצות מסוג "כות'ר" נגד אוניות או פצצה אחת מסוג "נאסר-1".
אורכו 4 מטרים והוא מונע במנוע סילון המספק לו מהירות מקסימלית של 900 קמ"ש. הכראר משתמש במאיצים מסוג JATO (ראשי תיבות:jet-assisted take-off) להאצה ראשונית בזמן השיגור.
ישנם מומחים המעריכים כי הכראר דומה למערכת ה-Beechcraft MQM-107 Streaker האמריקאית שפותחה בשנות ה-70.
פבלו ברנדאן

קריירה

ברנדאן שיחק בקבוצות שונות בארגנטינה ובספרד, ובעונת 2008/2009 זכה באליפות ליגת העל הרומנית עם קבוצתו אוניריה אורזיצ'ן, תחת הדרכתו של המאמן דן פטרסקו.
בספטמבר 2010 חתם ברנדאן בסטיאווה בוקרשט. בעונתו הראשונה בקבוצה זכה עמה בגביע הרומני, ובעונת 2011/2012 החל לשחק בעמדות הקשר, למרות שהחל את הקריירה כמגן שמאלי. באותה עונה ברנדאן בישל שלושה שערים בליגה הרומנית וארבעה שערים בליגה האירופית.
בפברואר 2012 עבר ברנדאן לקבוצה הסינית ליאונינג, שם כבש שער אחד ו-48 הופעות במדי הקבוצה.
ב-16 בינואר 2014 הגיע ברנדאן לישראל וחתם בבית"ר ירושלים. בהופעת הבכורה שלו בקבוצה, ב-29 בינואר 2014, כבש ברנדאן את שער הבכורה שלו, בניצחון 0-2 על עירוני בת ים במסגרת גביע המדינה.
ישראל צבי יאיר דנציגר

ביוגרפיה

נולד בירושלים בשנת תש"ה לרבי אברהם מנחם דנציגר, האדמו"ר מאלכסנדר, ולאסתר לאה לבית הלפרין, דור שישי לרבי שניאור זלמן מליאדי מייסד חסידות חב"ד. התחנך בילדותו בתלמוד תורה "עץ חיים" בשנות בחרותו המוקדמות למד בישיבת ויז'ניץ (יחד עם האדמו"ר מויזניץ) ולאחר מכן למד בישיבת בית מאיר ובישיבת סלובודקה בבני ברק. נישא לאסתר, בתו של רבי משה ברגמן מייסד ישיבת רשב"י והתגורר בבני ברק. לאחר נישואיו למד בכולל ברסלב, והשתתף בשיעור בספרי מוהר"ן מברסלב. בהמשך למד בכולל חזון איש.
סייע לאביו להקים את ישיבת "בית ישראל ותפארת מנחם" של חסידי אלכסנדר והיה מראשי הישיבה. בנוסף את בתי מדרש של חסידי אלכסנדר בבורו פארק שבברוקלין, בלייקוואד, באנטוורפן שבבלגיה וכן בשכונת סטמפורד היל שבלונדון ובשכונת גולדרס גרין שבלונדון. 
לאחר פטירת אביו באדר ב' תשס"ה הוכתר על פי צוואת אביו לממלא מקומו.
דברי תורתו יוצאים לאור מדי שנה בספרי "אמרי קודש" הנכתבים על ידי השומעים.
דודו, אחי אמו הרב שמואל אלעזר היילפרין, היה ראש ישיבת תורת אמת (חב"ד) בירושלים, אליו היה קשור בשנות בחרותו ואברכותו.
גיסו הוא הרב מאיר צבי ברגמן.
סדר מועד

סֵדֶר מוֹעֵד (נקרא גם סדר זמנים) הוא הסדר השני במשנה, ועוסק בהלכות ומנהגים הקשורים לחגים ולמועדים במהלך השנה. מסיבה זו, סדר מועד נלמד יותר מסדרים אחרים. לפני כל חג, יש הלומדים את המסכת המתעסקת בעניין החג.
בתלמוד נדרש הפסוק "וְהָיָה אֱמוּנַת עִתֶּיךָ חֹסֶן יְשׁוּעֹת חָכְמַת וָדָעַת..." על ששה סדרי משנה. המילה הרומזת לסדר מועד היא "עִתֶּיךָ" מפני שהמילה "עת" משמעותה זמן, מועד.

מיקום סדר מועד

סדר מועד ממוקם אחרי סדר זרעים. הרמב"ם בהקדמתו לפירוש המשנה מסביר שמכיוון שגם בתורה נכתב כך "ושש שנים תזרע את ארצך ואספת את תבואתה והשביעית תשמטנה ונטשתה... ששת ימים תעשה מעשיך וביום השביעי תשבות... שלש רגלים תחוג לי בשנה..." (ספר שמות, פרק כ"ג, פסוקים י'-י"ח), כלומר ענייני זרעים (שמיטה) ולאחר מכן ענייני מועדים, גם במשנה זה מסודר כך.
מפת וינלנד

מפת וינלנד היא מפת עולם (mappa mundi) מהמאה ה-15 המתארת את הארצות שגילו הוויקינגים במסעם מערבה, בערך בסוף המאה ה-10. מאז שנות ה-60 של המאה ה-20, מתקיים ויכוח ער בין הטוענים כי המפה היא אותנטית, לבין המעלים חשדות לזיוף מודרני.
בצד השמאלי ביותר של המפה ניתן לראות את ניופאונדלנד שבקנדה, בה הקימו הוויקינגים מושבה בל'אנס או מדוז (מצרפתית: מפרץ המדוזות). באזור זה נתגלו שרידים ארכאולוגיים המוכיחים כי אכן התיישבו שם ויקינגים.

מקור המחלוקת

המפה נתגלתה בשנת 1957, והובאה לאוניברסיטת ייל בשנת 1965. ביום קולומבוס של אותה שנה הוכרז כי המפה אותנטית, ודבר זה הביא למחאות מצד סטודנטים היספנים בסמוך לקמפוס האוניברסיטה בניו הייבן שבקונטיקט. מאז שנת 1965, עיקר המחלוקת היא בין הומאניסטים, המאמינים כי המפה אותנטית, לבין מדענים, הטוענים כי היא זיוף.
פרק זה לוקה בחסר. אנא תרמו לוויקיפדיה והשלימו אותו.
שילינג

שילינג (באנגלית: Shilling) היה מטבע באנגליה, ולאחר מכן בממלכה המאוחדת, החל מהמאה ה-16 ועד שנת 1971. הוא הונפק לראשונה ב-1548 בעת שלטונו של הנרי השמיני, אולם יש הטוענים שהטסטון שהונפק ב-1487 בימיו של הנרי השביעי היה השילינג הראשון.

ביטול השילינג

מטבעות השילינג האחרונים שהונפקו להפצה מתוארכים ב-1966, אולם ישנה סדרה אשר הונפקה כחלק מסדרה לאספנים ב-1970. משנת 1968 החלו להחליף את השילינג מטבעות עשרוניות, "5 פני חדשים" עם משקל ומפרט דומה לזה של השילינג. אלו הוצאו מהמחזור ב-1990 כאשר מטבעות 5 פני קטנות יותר הונפקו והמילה "חדשים" הוסרה מהכיתוב. כיום, המטבע של 5 פני הוא בעל הקוטר הקטן ביותר מכלל המטבעות בשימוש בבריטניה.

שילינג אירי

באירלנד, השילינג הונפק בשמו האירי, סקילינג, שם שמרו על ערכו של השילינג כ־12 פני (ישנים). המטבע הונפק עד 1969, ולאחר 1971, כמו בבריטניה, הציבור השתמש בשילינג בעיקר על מנת לשלם לחנויות וכדומה בערך השווה ל-5 פני. ב-1992, כאשר הבנק המרכזי של אירלנד הנפיק מטבעות 5 פני קטנים יותר, השילינג בוטל לגמרי.

שילינג אוסטרלי

השילינג האוסטרלי הונפק לראשונה ב-1910, כאשר שלט האצולה האוסטרלי בצד אחד, והמלך אדוארד השביעי בצד האחר. השימוש בעיצוב שלט האצולה נמשך דרך תקופת שלטונו של מלך ג'ורג החמישי עד לשינוי העיצוב לראשו של אייל עבור ג'ורג השישי. עיצוב זה נשמר עד שנת 1963. בשנת 1966, מחזור הכסף של אוסטרליה הומר לשיטה העשרונית והשילינג הוחלף במטבע בשווי עשרה סנט, כאשר דולר אוסטרלי אחד היה מורכב מעשרה שילינגים.